Kanalayrittäjä Mikko Välttilä on kirjoittanut voimakkaan tunteenpurkauksen Puheenvuoro-blogiinsa koskien oman alansa toimintatapoja. Välttilä kertoo olleensa viime aikoina ”hyvin väsynyt, lähestulkoon nujertunut” työtaakkansa alle.

Nyt hän kuitenkin kertoo uhkuvansa taistelutahtoa luettuaan Maaseudun Tulevaisuudesta, että HKScan on vienyt useita kuormia lihasikoja kierrätyslaitokseen, koska työtaistelun aiheuttaman ruuhkan takia sikoja ei ole pystytty valmistamaan ruoaksi.

- HK siis tosiaan on tuonut maatiloilta autokuormittain sikoja. Viljelijöiden parhaan taitonsa mukaan kasvattamia. Sitten he ovat tappaneet ne ja saman tien nostelleet ne autoon, joka vie ne Honkajoelle laitokseen, joka käsittelee lämmöksi ja biodieseliksi kuolleita eläimiä ja teurasjätteitä. Tämä kaikki siksi, että tehtaalla oli lakko ja sikaruuhka on niin valtava, että tuhansia sikoja oli jonossa ruuhkaa tekemässä. HK:n oli kannattavampaa jättää ruhot prosessoimatta elintarvikkeiksi ja vain toimittaa ne polttolaitokselle, Välttilä kirjoittaa.

Hän kertoo ymmärtävänsä liiketalouden lakeja, mutta kysyy silti: ”Missä on etiikka?”

- Millä ihmeellä yksikään pörssisijoittaja, toimitusjohtaja, hallituksen jäsen, tehtaanjohtaja, lihanleikkaaja, teurastaja tai JUMALAUTA EDES TARKASTUSELÄINLÄÄKÄRI ei tehnyt stoppia tälle mielettömyydelle? Sille, että se sika joka sinne teurastamoon on tuotu, on kasvatettu ihmisen toimesta ihmiselle ruoaksi ja sitten se haaskataan näin? Välttilä avautuu.

- Ja ennen kaikkea: Se sika on ollut elävä eläin. Eikö meillä ihmisillä ole enää minkäänlaista kunnioitusta niitä kohtaan? Ensin kasvatamme ne lihaksi tieteellisesti tutkituin metodein mahdollisimman nopeasti ja sitten kun joku erä (tuhansia eläimiä) ei satu sopimaan myyntitilanteeseen, se tylysti tapetaan ja jauhetaan energiaksi? Miten me saatamme tehdä niin? Välttilä jatkaa.

Hän kertoo aiemmin vastustaneensa Oikeutta Eläimille -järjestön toimintatapoja. Hän toteaa, ettei edelleenkään sitä hyväksy, mutta:

- Puolustamani ala on itse tehnyt taisteluni mahdottomaksi, Välttilä kirjoittaa.

Hän jatkaa haluavansa taistella sen puolesta, että asiat tehdään ruokateollisuudessa toisin.